ปอนด์ร่วงหลังแบงก์ชาติอังกฤษส่งสัญญาณผ่อนคลายการเงิน
สกุลเงินปอนด์อ่อนค่าลงเมื่อเทียบกับดอลลาร์สหรัฐ ในการซื้อขายที่ตลาดนิวยอร์กเมื่อคืนนี้ (30 มิ.ย.) หลังจากผู้ว่าการธนาคารกลางอังกฤษส่งสัญญาณว่าจะใช้นโยบายผ่อนคลายทางการเงินในช่วงฤดูร้อนนี้
1 ก.ค. 2559

สำนักข่าวอินโฟเควสท์รายงานว่า ค่าเงินยูโร (30 มิ.ย.) อ่อนค่าลงเมื่อเทียบดอลลาร์สหรัฐ ที่ระดับ 1.1095 ดอลลาร์สหรัฐ จากระดับ 1.1108 ดอลลาร์สหรัฐ ขณะที่เงินปอนด์ลดลงแตะระดับ 1.3405 ดอลลาร์สหรัฐ จากระดับ 1.3430 ดอลลาร์สหรัฐ
ดอลลาร์สหรัฐแข็งค่าขึ้นเมื่อเทียบเยนที่ระดับ 103.28 เยน จากระดับ 102.56 เยน และลดลงเมื่อเทียบฟรังก์สวิส ที่ระดับ 0.9784 ฟรังก์ จากระดับ 0.9798 ฟรังก์ ในขณะที่ขยับลงเมื่อเทียบดอลลาร์แคนาดาที่ระดับ 1.2977 ดอลลาร์แคนาดา จากระดับ 1.2980 ดอลลาร์แคนาดา
เงินสกุลปอนด์ปรับตัวลดลงหลังจากนายมาร์ค คาร์นีย์ ผู้ว่าการธนาคารกลางอังกฤษ (BoE) ระบุว่า ความไม่แน่นอนที่เกิดขึ้น หลังจากที่อังกฤษตัดสินใจออกจากสหภาพยุโรป (Brexit) บ่งชี้ว่า BoE มีแนวโน้มที่จะต้องออกมาตรการกระตุ้นทางการเงินในฤดูร้อนนี้
นายคาร์นีย์กล่าวว่า “แนวโน้มเศรษฐกิจที่ย่ำแย่ลง ทำให้ BoE มีแนวโน้มที่จะต้องผ่อนคลายนโยบายการเงินในฤดูร้อนนี้” เขากล่าวเสริมว่า BoE จะประเมินสถานการณ์ในการประชุมวันที่ 14 ก.ค. ซึ่งจะมีการจัดเตรียมตัวเลขคาดการณ์เศรษฐกิจใหม่ ขณะที่ในเดือนส.ค. BoE จะทำการหารือการใช้เครื่องมือทางการเงิน
ทั้งนี้ การส่งสัญญาณดังกล่าวของนายคาร์นีย์บ่งชี้ว่า BoE อาจปรับลดอัตราดอกเบี้ยนโยบายจากระดับ 0.5% ในขณะนี้ ซึ่งเป็นระดับต่ำสุดเป็นประวัติการณ์ หรืออาจอัดฉีดเม็ดเงินเข้าสู่ระบบการเงิน